钦定古今图书集成/明伦汇编/官常典/第343卷 > 杨虞卿
## 钦定古今图书集成/明伦汇编/官常典/第343卷 > 杨虞卿

按《唐书》本传：“虞卿，字师皋，虢州弘农人。父宁，有高操，
谈辨可喜。擢明经，调临涣主簿，弃官还夏，与阳城为
莫逆交。德宗以谏议大夫召城，城未拜，诏宁即谕与
俱来。陕虢观察使李齐运表置幕府。齐运入为京兆
尹，表奉先主簿，拜监察御史，坐累免。顺宗初，召为殿
中侍御史，终国子祭酒。虞卿第进士、博学宏辞，为校”
书郎。抵淮南，委婚币焉。会陈商葬其先，贫不振，虞卿
未尝与游，悉所赍助之。擢累监察御史。穆宗初立，逸
游荒恣，虞卿上疏曰：“乌鸢遭害仁鸟逝，诽谤不诛良
臣进，臣敢冒诛”献《瞽言》：“臣闻尧舜以天下为忧，不以
位为乐。况今北虏方梗，西戎弗靖，两河有疮痏之虞，
五岭罹氛厉之役。人之疾苦积，下朝之制度莫修，边
亡见储，国用濅屈，固未可以高枕而息也。陛下初临
万几，宜有忧天下心，当日见辅臣公卿百执事，垂意
以问，使四方内外，灼有所闻。而听政六十日，入对延
英，独三数大臣承圣问而已。他内朝臣偕入齐出，无
所咨询，谏臣盈廷，忠言不闻，臣实羞之，盖主恩疏而
正路塞也。公卿大臣宜朝夕燕见，则君臣情接而治
道得矣。”今宰臣四五人，或顷刻侍坐，鞠躬陨越，随旨
上下，无能往来。此由君太尊、臣太卑故也。公卿列位，
虽陟降清地，曾未奉优眷，承下问。虽陛下神圣如五
帝，犹宜周爰顾逮，惠以气色，使支体相成，君臣昭明。
陛下求治于宰相，宰相求治于臣等，进忠若趋利，论
政若“诉冤，此而不治无有也。自古天子居危思安之
心同，而居安虑危之心则异，故不得皆为圣明也。”时
又有衡山布衣赵知微，亦上书指言帝倡优在侧，驰
骋无度，内作《色荒》，外作《禽荒》，辞颇危切。帝诏宰相慰
谢，宰相因是贺天子纳谏，然不能用也。俄诏行劳西
北边。还迁侍御史，改礼部员外郎、史馆修撰，进吏部。
会曹史李賨等鬻伪告调官六十五员，赃千六百万
以上，虞卿发其奸。賨等系御史府，而虞卿亲吏尝受
二百万，亡命私奴受三十万，虞卿缚奴送狱。三司严
休复、高𬬩、韦景休杂推，賨等皆诛死，虞卿坐不检，下
免官。李宗闵、牛僧孺辅政，引为右司郎中、弘文馆学
士，再迁给事中。虞卿佞柔，善谐丽，权幸倚为奸利，岁
举选者，皆走门下，署第注员，无不得所欲，升沉在牙
颊间。当时有苏景引、张元夫，而虞卿兄弟汝士、汉公
为人所奔向，故语曰：“欲趋举场问苏张，苏张犹可，三
杨杀我。”宗闵待之尤厚，就党中为最。能唱和者，以口
语轩轾事机，故时号党魁。德裕之相，出为常州刺史。
宗闵复入，以工部侍郎召，迁京兆尹。太和九年，京师
讹言郑注为帝治丹，剔小儿肝心用之，民相惊扃护
儿曹，帝不悦，注亦内不安，而雅与虞卿有怨，即约李
训奏，言语出虞卿家，因京兆驺伍布都下。御史大夫
李固言“素嫉虞卿、周比，因傅左端倪。”帝大怒，下虞卿
诏狱。于是诸子弟自囚阙下称冤，虞卿得释，贬虔州
司户参军，死。子知退、知权、擅堪、汉公，皆擢进士第。汉
公最显。